Document ID: 32014R0136

KOMMISSIONENS FORORDNING (EU) Nr. 136/2014
af 11. februar 2014
om ændring af Europa-Parlamentets og Rådets direktiv 2007/46/EF, Kommissionens forordning (EF) nr. 692/2008 med hensyn til emissioner fra lette personbiler og lette erhvervskøretøjer (Euro 5 og Euro 6) og Kommissionens forordning (EU) nr. 582/2011 med hensyn til emissioner fra tunge erhvervskøretøjer (Euro VI)
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets direktiv 2007/46/EF af 5. september 2007 om fastlæggelse af en ramme for godkendelse af motorkøretøjer og påhængskøretøjer dertil samt af systemer, komponenter og separate tekniske enheder til sådanne køretøjer (rammedirektiv) (1), særlig artikel 39, stk. 2,
under henvisning til Europa-Parlamentets og Rådets forordning (EF) nr. 715/2007 af 20. juni 2007 om typegodkendelse af motorkøretøjer med hensyn til emissioner fra lette personbiler og lette erhvervskøretøjer (Euro 5 og Euro 6) og om adgang til reparations- og vedligeholdelsesinformationer om køretøjer (2), særlig artikel 5, stk. 3, og
under henvisning til Europa-Parlamentets og Rådets forordning (EF) nr. 595/2009 af 18. juni 2009 om typegodkendelse af motorkøretøjer og motorer med hensyn til emissioner fra tunge erhvervskøretøjer (Euro VI) og om adgang til reparations- og vedligeholdelsesinformationer om køretøjer og om ændring af forordning (EF) nr. 715/2007 og direktiv 2007/46/EF og om ophævelse af direktiv 80/1269/EØF, 2005/55/EF og 2005/78/EF (3), særlig artikel 5, stk. 4, og
ud fra følgende betragtninger:
(1)
Forordning (EF) nr. 715/2007 og Kommissionens forordning (EF) nr. 692/2008 af 18. juli 2008 om gennemførelse og ændring af Europa-Parlamentets og Rådets forordning (EF) nr. 715/2007 om typegodkendelse af motorkøretøjer med hensyn til emissioner fra lette personbiler og lette erhvervskøretøjer (Euro 5 og Euro 6) og om adgang til reparations- og vedligeholdelsesinformationer (4) fastsætter de fælles tekniske krav til typegodkendelse af motorkøretøjer og udskiftningsdele med hensyn til emission samt bestemmelser om overensstemmelse efter ibrugtagning, forureningsbegrænsende anordningers holdbarhed, egendiagnosesystemer (OBD), måling af brændstofforbrug og adgang til reparations- og vedligeholdelsesinformationer.
(2)
Direktiv 2007/46/EF af 5. september 2007 fastlægger en ramme for godkendelse af motorkøretøjer og påhængskøretøjer dertil samt af systemer, komponenter og separate tekniske enheder til sådanne køretøjer. Direktivet fastlægger det format, som typegodkendelsesdokumenterne skal have, og præciserer grundlaget for udformning af motorspecifikationer, herunder værdier for motoreffekt og dermed forbundne parametre.
(3)
EF-typegodkendelsesnummeret, der er udstedt i henhold til forordning (EF) nr. 692/2008, indeholder bogstaver (Euro 5-trinnet og Euro 6-trinnet), der angiver de emissionsgrænseværdier og OBD-krav, i henhold til hvilke godkendelsen blev meddelt. Hvert trin, der angives i form af et bogstav, indeholder den obligatoriske gennemførelsesdato for certificering af nye køretøjer og for alle nye køretøjer samt sidste registreringsdato.
(4)
Køretøjsfabrikanterne kan typegodkende køretøjer med strengere krav, inden disse krav bliver obligatoriske. Med de nye Euro 6-trin vil det blive muligt at certificere køretøjer med lavere emissionsniveauer, inden disse emissionsniveauer træder i kraft.
(5)
Europa-Parlamentets og Rådets forordning (EF) nr. 595/2009 af 18. juni 2009 om typegodkendelse af motorkøretøjer og motorer med hensyn til emissioner fra tunge erhvervskøretøjer (Euro VI) og om adgang til reparations- og vedligeholdelsesinformationer om køretøjer og om ændring af forordning (EF) nr. 715/2007 og direktiv 2007/46/EF ophævede med virkning fra den 31. december 2013 direktiv 80/1269/EØF af 16. december 1980 om indbyrdes tilnærmelse af medlemsstaternes lovgivning om motordrevne køretøjers motoreffekt (5). Det er derfor nødvendigt at overføre bestemmelserne i direktiv 80/1269/EØF i forordning (EF) nr. 715/2007.
(6)
I forordning (EF) Nr. 692/2008 og forordning (EU) nr. 582/2011 specificeres de referencebrændstoffer, som bør anvendes af bilfabrikanter til at gennemføre emissionsprøvninger i overensstemmelse med forordning (EF) nr. 715/2007 og forordning (EF) nr. 595/2009. Referencebrændstoffernes egenskaber afspejler egenskaberne i de mest almindeligt anvendte brændstoffer på markedet på det tidspunkt, da forordning (EF) Nr. 692/2008 blev vedtaget. På grund af den øgede brug af biobrændstoffer på markedet i de seneste år bør specifikationerne for referencebrændstoffer imidlertid tilpasses, således at de svarer til de brændstoffer, der er tilgængelige på nuværende tidspunkt og i den nærmeste fremtid på EU-markedet.
(7)
Referencebrændstofferne i forordning (EF) nr. 692/2008 og forordning (EU) nr. 582/2011 bør tilpasses for at harmonisere procedurerne for lette og tunge køretøjer og således mindske omkostningerne ved typegodkendelse.
(8)
Direktiv 2007/46/EF, forordning (EF) nr. 692/2008 og forordning (EU) nr. 582/2011 bør derfor ændres i overensstemmelse hermed.
(9)
Foranstaltningerne i denne forordning er i overensstemmelse med udtalelse fra Det Tekniske Udvalg for Motorkøretøjer -
VEDTAGET DENNE FORORDNING:
Artikel 1
Ændringer af direktiv 2007/46/EF
Bilag I, III, IV, IX og XI til direktiv 2007/46/EF ændres som angivet i bilag I til denne forordning.
Artikel 2
Ændringer af forordning (EF) nr. 692/2008
I forordning (EF) nr. 692/2008 foretages følgende ændringer:
1)
I artikel 2 tilføjes som nr. 37, 38, 39 og 40:
»37. »nettoeffekt«: effekt målt i prøvebænk på enden af krumtapakslen, eller tilsvarende ved en given motorhastighed og med det tilbehør, som er prøvet i henhold til bilag XX (Måling af motorens nettoeffekt, nettoeffekt og den maksimale effekt over 30 minutter for et elektrisk fremdriftssystem), og bestemt under atmosfæriske referencebetingelser
38. »maksimal nettoeffekt«: nettoeffektens højeste værdi målt ved fuld motorbelastning
39. »maksimal effekt over 30 minutter«: et elektrisk fremdriftssystems maksimale nettoeffekt ved jævnstrøm, jf. punkt 5.3.2 i FN/ECE-regulativ Nr. 85 (6)
40. »koldstart«: en kølevæsketemperatur (eller tilsvarende temperatur) ved motorstart på højst 35 °C og højst 7 K højere end den omgivende temperatur (hvis den foreligger) ved motorstart.«
2)
Artikel 3, stk. 1, affattes således:
»1. For at opnå EF-typegodkendelse af køretøjer med hensyn til emissioner og reparations- og vedligeholdelsesinformationer skal fabrikanten dokumentere, at køretøjerne opfylder kravene i de prøvningsprocedurer, der er fastsat i bilag III til VIII, X til XII, XIV, XVI og XX til denne forordning. Fabrikanten skal ligeledes sikre, at køretøjerne er i overensstemmelse med de specifikationer for referencebrændstoffer, som er fastsat i bilag IX til denne forordning.«
3)
Artikel 6, stk. 1, affattes således:
»1. Hvis alle relevante krav er opfyldt, meddeler godkendelsesmyndigheden EF-typegodkendelse og udsteder et typegodkendelsesnummer i overensstemmelse med nummereringssystemet i bilag VII til direktiv 2007/46/EF.
Med forbehold af bestemmelserne i bilag VII til direktiv 2007/46/EF udformes del 3 af typegodkendelsesnummeret i overensstemmelse med tillæg 6 til bilag I til denne forordning.
En godkendelsesmyndighed må ikke tildele samme nummer til to forskellige køretøjstyper.
For køretøjstyper, der er godkendt i henhold til Euro 5-emissionsgrænserne i tabel 1 i bilag I til forordning (EF) nr. 715/2007, anses de relevante krav for at være opfyldt, hvis alle følgende betingelser er opfyldt:
a)
kravene i artikel 13 er opfyldt
b)
køretøjet er godkendt i overensstemmelse med FN/ECE-regulativ nr. 83, ændringsserie 06, regulativ nr. 85, regulativ nr. 101, ændringsserie 01, og for køretøjer med kompressionstænding regulativ nr. 24, del III, ændringsserie 03:
I det i fjerde afsnit nævnte tilfælde finder artikel 14 anvendelse.«
4)
Bilag I, III, IV, IX, XI og XII ændres i overensstemmelse med bilag II til denne forordning.
5)
Teksten i denne forordnings bilag III indsættes som bilag XX.
Artikel 3
Ændringer af forordning (EU) nr. 582/2011
Bilag VIII og IX til forordning (EU) nr. 582/2011 ændres som angivet i bilag IV til nærværende forordning.
Artikel 4
Overgangsbestemmelser
1. Fra den 1. januar 2015 skal fabrikanterne levere typeattester, der er i overensstemmelse med denne forordning.
2. For så vidt angår opfyldelse af kravene i bilag XX til forordning (EF) nr. 692/2008 forbliver typeattester, som er meddelt på baggrund af godtgjort overensstemmelse med direktiv 80/1269/EØF og/eller FN/ECE-regulativ nr. 85, som er gyldige før ikrafttrædelsesdatoen for nærværende forordning, gyldige indtil den 31. august 2018.
3. Bilag IV til denne forordning finder anvendelse fra de datoer, der er angivet i række C i tabel 1 i tillæg 9 i bilag I til forordning (EU) nr. 582/2011.
Artikel 5
Ikrafttræden
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 11. februar 2014.

Labels: 7
8
14
20